

3


[image: ]

LIETUVOS RESPUBLIKOS SEIMO
PETICIJŲ KOMISIJA
IŠVADA
DĖL PETICIJOJE PATEIKTO SIŪLYMO NETENKINIMO
2026 m. birželio 10 d. Nr. 250-I-22
Vilnius

Lietuvos Respublikos Seimo Peticijų komisija (toliau – Komisija) 2026 m. birželio 10 d. posėdyje nagrinėjo pareiškėjo peticiją, kurioje pateiktas siūlymas pakeisti Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymo 3 straipsnio 9 dalies 2 punkto nuostatas (toliau – peticija), ir, atsižvelgusi į Lietuvos Respublikos užsienio reikalų ministerijos (toliau − URM) nuomonę dėl peticijoje pateikto siūlymo, priėmė sprendimą teikti Seimui išvadą netenkinti šio siūlymo. 
Peticijoje pateiktas pareiškėjo pasiūlymas „pakeisti Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymo 3 straipsnio 9 dalies 2 punktą ir išdėstyti jį taip: 2) į Rusijos Federaciją ar Baltarusijos Respubliką buvo vykstama dėl nuo Rusijos Federacijos piliečio nepriklausančių objektyvių priežasčių. Objektyviomis priežastimis laikomos dokumentais pagrįstos, būtinos ir neišvengiamos aplinkybės, kurių asmuo negalėjo numatyti, išvengti ar pašalinti kitomis teisėtomis ir protingomis priemonėmis. Tokios aplinkybės apima, bet neapsiriboja: 1. šeimos aplinkybės – artimųjų giminaičių sunki liga, mirtis, būtinybė užtikrinti jų priežiūrą ar globą, privalomas dalyvavimas šeimos teisiniuose santykiuose, būtinybę užtikrinti nepilnamečių atstovavimą; 2. medicininės priežastys – būtinas gydymas ar medicininės procedūros, kurių negalima gauti kitose valstybėse, taip pat dalyvavimas artimojo gydymo procese; 3. būtinos teisinės procedūros – privalomas dalyvavimas, paveldėjimo bylose, notariniai ar administraciniai veiksmai, kurių negalima atlikti per atstovą ar nuotoliniu būdu; 4. turto teisinės procedūros – būtinybė asmeniškai dalyvauti veiksmuose, susijusiuose su nuosavybės ar kitų turtinių teisių įgyvendinimu, apsauga ar perleidimu, kai jų neatlikimas galėtų sukelti reikšmingą žalą ar turto praradimą ir kai tokių veiksmų negalima atlikti nuotoliniu būdu ar per atstovą; 5. humanitarinės aplinkybės – būtinybę užtikrinti asmens ar jo artimųjų saugumą, evakuaciją, dokumentų, būtinų civilinei būklei ar teisiniam statusui patvirtinti, gavimą; 6. nenugalimos jėgos (force majeure) ar kitomis analogiško pobūdžio aplinkybėmis, nepriklausančiomis nuo asmens valios.“ 


URM pažymėjo, kad peticijoje pateiktas siūlymas jau buvo apsvarstytas Lietuvos Respublikos Seimo komitetuose nagrinėjant Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymo Nr. XIV-1888 3, 4 ir 5 straipsnių pakeitimo įstatymo projektą (toliau – Įstatymo projektas), siūlymui nebuvo pritarta. Taip pat atkreipė dėmesį, kad Seimo Peticijų komisijai pateiktas analogiškas siūlymas buvo apsvarstytas URM rengiant ir teikiant Lietuvos Respublikos Vyriausybei svarstyti  Įstatymo projektą 2026 m. sausio 19 d. Kartu su Įstatymo projektu teiktoje derinimo pažymoje buvo įvertinti ir fizinių asmenų bei organizacijų teikti pasiūlymai dėl galiojančių ribojamųjų priemonių pakeitimo.
Atsižvelgdama į tai Ministerija informavo, kad laikinas leidimas gyventi išduodamas, keičiamas ar panaikinamas vadovaujantis Lietuvos Respublikos įstatymu „Dėl užsieniečių teisinės padėties“. Valstybės institucijos, svarstydamos, vertindamos aplinkybes ir priimdamos sprendimus dėl leidimo laikinai gyventi panaikinimo, vadovaujasi šiuo įstatymu ir kitais poįstatyminiais teisės aktais. Institucijos, vertindamos dažnus išvykimus į Rusiją, kiekvienu konkrečiu atveju įvertina faktiškai egzistuojančias priežastis, kurios gali paaiškinti tokį asmenų elgesį (realios, patikrinamos ir dokumentais pagrįstos aplinkybės). Tai yra teisinis standartas, kylantis iš Lietuvos Respublikos įstatymų, administracinių teismų praktikos ir ES teisės proporcingumo principo. Nors Lietuvos teisėje nėra bendro apibrėžimo, kas yra laikoma objektyviomis priežastimis, ir teisės aktai jų paprastai nedetalizuoja, yra susiformavusi aiški teismų praktika, kuria ir yra vadovaujamasi. Papildomai atkreiptinas dėmesys, kad Lietuvos Respublikos ribojamųjų priemonių dėl karinės agresijos prieš Ukrainą nustatymo įstatyme nustačius baigtinį objektyvių priežasčių sąrašą kiltų rizika, kad bus įtrauktos ne visos objektyvios priežastys, dėl to galėtų atsirasti neigiamų pasekmių laikiną leidimą gyventi turinčiam Rusijos Federacijos piliečiui. Taip pat svarstytina, ar visos siūlyme pateiktos priežastys gali būti laikomos objektyviomis ir atitinkančiomis nustatytos ribojamosios priemonės tikslą, nes iš esmės apimtų daugumą vykimo atvejų. Pabrėžtina, kad Rusijos Federacijos piliečiams, turintiems laikiną leidimą gyventi Lietuvoje, vykti į Rusijos Federaciją ar Baltarusijos Respubliką nėra uždrausta, ribojamas tik kelionių periodiškumas, atsižvelgiant į galimas grėsmes Lietuvos nacionaliniam saugumui dėl dažno Rusijos Federacijos piliečių vykimo į minėtas valstybes, kol Rusija vykdo karinę agresiją prieš Ukrainą. Tikėtina, kad daugeliu siūlyme nurodytų atvejų vykimą į Rusijos Federaciją ar Baltarusijos Respubliką galima susiplanuoti nepažeidžiant Įstatyme nustatytų ribojimų.  
[bookmark: part_c63188c6f477448bbfe915c267cf2ef0][bookmark: part_773e063d71af418b93598e158f586ef5][bookmark: _GoBack]Įvertinus pareiškėjo peticijoje pateiktus pasiūlymus, Komisija mano, kad šiuo metu galiojantis teisinis reguliavimas yra pagrįstas viešojo intereso apsauga ir atitinka teisėtumo, būtinumo bei proporcingumo principus ir peticijoje išdėstyti argumentai nepagrindžia Įstatymo 3 straipsnio 9 dalies 2 punkto nuostatų keitimo būtinumo.
Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo IV (pavasario) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2026 m. birželio 10 d. išvados Nr. 250-I-22“ projektą.

Komisijos pirmininkas					       Tadas Prajara

